‘છત્રપતિ શિવાજી મહારાજ’ આ નામમાં એવી અદ્ભુત દૈવી શક્તિ છે કે ગમે તેવી દુર્બળ-ભીરુ વ્યક્તિ પણ આ નામને સાંભળતાવેંત ક્ષણાર્ધ માટે પણ શારીરિક-માનસિક બળ પ્રાપ્ત કરી લે છે. ભારતીય સૈન્યની મરાઠા રેજિમેન્ટનો જયઘોષ ‘જય ભવાની, જય શિવાજી’ છે. કોંગ્રેસ-વામપંથી ગેંગના કથિત ઇતિહાસકારોના આ હિન્દુ હૃદય-સમ્રાટનું નામ ભારતીય ઇતિહાસમાંથી ભૂંસી નાખવાના લાખો ઉધામા છતાં આજે પણ છત્રપતિ શિવાજી મહારાજ ભારતીયોના હૃદયમાં અચલ સ્થાન ધરાવે છે. ભારતમાં અંગ્રેજોને પણ ઊઠાં ભણાવનારા અને કઠોર શિક્ષા કરનારા એક માત્ર શાસક એવા આ નરકેસરીના જીવન અને કર્તૃત્વને મહાન ઇતિહાસકાર, લેખક અને નાટ્યકાર શ્રી બલવંત મોરેશ્ર્વર પુરંદરેએ પુસ્તકો, વ્યાખ્યાનો અને નાટકો દ્વારા આધુનિક ઢબે વિશ્ર્વ સમક્ષ પ્રસ્તુત કર્યું છે. રંગમંચ ઉપર ૨૦૦ જેટલા કલાકારો તથા હાથી-ઘોડા સાથે પ્રસ્તુત થતું તેમનું મહાનાટ્ય ‘જાણતા રાજા’ને વિશ્ર્વભરમાં સુંદર પ્રતિસાદ સાંપડ્યો છે. ૨૯ જૂન, ૧૯૨૨ના દિવસે જન્મેલા શિવચરિત્રના મૂતિમંત સ્વરૂપ એવા આ મહાન સાહિત્ય-નાટ્ય સર્જક ‘બાબાસાહેબ પુરંદરે’ના હુલામણા નામથી વિશ્ર્વભરમાં જાણીતા છે. ૯૫ વર્ષના આ જ્ઞાનવૃદ્ધ આજે પણ છત્રપતિ શિવાજી મહારાજનો અદમ્ય ઉત્સાહ અને ધૈર્ય ધરાવે છે. આગામી મે માસમાં ‘શિવ-શાહિર’, ‘મહારાષ્ટ્રભૂષણ’ પદ્મ પુરસ્કૃત બાબાસાહેબ પુરંદરેના મહાનાટ્ય ‘જાણતા રાજા’ની સવારી ગુજરાતમાં આવી રહી છે. તા. ૨-૫-૨૦૧૮થી ૮-૫-૨૦૧૮ સુધી મોરબીમાં નાટક ભજવાવાનું છે. તે પ્રસંગે પ્રસ્તુત છે તેમની સાથે થયેલા સંવાદના અંશો...